Prefectul Capitalei, Rareş Hopincă (PSD), despre o eventuală candidatură la o primărie de sector: Sunt pregătit. Decizia finală va fi luată cu partidul
Prefectul Capitalei, Rareş Hopincă, a declarat miercuri că este pregătit pentru o eventuală candidatură la o primărie de sector, subliniind că o decizie finală va fi luată în partid până la sfârşitul acestei săptămâni, după rezultatele sondajelor care sunt în curs de desfăşurare, transmite Agerpres.
"Nu am luat o decizie cu privire la o candidatură la un sector sau altul, se fac anumite sondaje, studii sociologice, sigur că discuţii la nivel de partid există, dar o decizie finală o vom lua până la finalul acestei săptămâni, când vom putea clarifica şi public mai multe aspecte. (…) Eu am o experienţă semnificativă în funcţii publice, sunt pregătit pentru o candidatură, dar decizia finală va fi luată împreună cu partidul după analizarea sondajelor", a precizat Hopincă, la Palatul Parlamentului.
El a fost întrebat dacă intenţionează să candideze la Sectorul 2 din partea PSD, dacă are susţinere şi de la PNL şi dacă este pregătit să îşi asume candidatura.
Potrivit lui Hopincă, în Bucureşti este nevoie de o schimbare "profundă", pentru că, astăzi, Capitala are o structură administrativă "nefuncţională".
"Cert este că la nivelul municipiului Bucureşti este nevoie de o schimbare profundă, pentru că astăzi avem o structură administrativă nefuncţională, avem un oraş care merge înainte cu două viteze. Avem Sectoarele 3, 4 şi 5, în care se fac lucruri semnificative, pe de o parte. Pe de altă parte, avem Primăria Capitalei, Sectoarele 1 şi 2, în principal, care nu funcţionează. Este ca un motor gripat, care, din păcate, acest motor gripat a înşelat aşteptările cetăţenilor şi este nevoie de o schimbare", a susţinut prefectul.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank